In nomine Domini nostri Iesu Christi, Amen. Nos frater Hugo miseratione diuina humilis Abbas Monasterij sancti Martini Eduensis, totúsque eius Conuentus, notum facimus vniuersis præsentes litteras inspecturis, quòd nos ex vna parte,  Reuerendus in Christo Pater Regmundus Dei gratia Abbas Monasterij S. Ioannis Reomaensis, Lingonensis Diœcesis, prædicti Ordinis, totúsque eiusdem loci Conuentus, ex altera, de vnanimi assensu,  voluntate partium nostrarum prædictarum,  pro salute animarum nostrarum,  successorum nostrorum talem societatem inter nos partes prædictas contraximus. Videlicet quòd si Abbas S. Ioannis prædicti Monasterij Reomaensis ad Monasterium nostrum supradictum venerit,  Capitulum tenere voluerit,  licebit,  quæcunque ibi tractata fuerint disponere,  fratres de qualibet sententia absoluere, de qua possit absoluere Abbas noster. Similiter nostri Monasterij Abbati in Monasterio S. Ioannis eadem si voluerit facere licebit. Quòd si aliquis Monachus dicti Monasterij Reomaensis, excepto furto, discordatus fuerit ab Abbate  Conuentu suo,  ad Monasterium nostrum venerit, quovsque reconciliatus fuerit eum recipere tenebimur,  ei necessaria ministrare. Et ipsi Religiosi Monasterij S. Ioannis similiter de nostris fratribus facere tenebuntur. Si verò Breuis defuncti venerit ante Capitulum, Commendatio, Vigiliæ,  Missa matutinalis, ac si præsens esset corpus, pro eo celebrabuntur, Breuis in Capitulo legetur, post Capitulum omnes campanæ pulsabuntur, generale fiet officium. Si autem post Capitulum quacunque hora venerit vsque ad collationem, statim Vigiliæ cantabuntur, cætera in crastinum differentur. In Conuentu septem Vigiliæ,  septem Missæ fient, inter fratres tricenarius Missarum diuidetur, pro eo triginta diebus in refectorio præbenda dabitur, vnusquisque Sacerdotum Missam vnam celebrabit, vnusquisque Diaconorum, Subdiaconorum,  Acolythorum Psalterium vnum dicet, Conuersi verò centum Miserere mei Deus,  totidem Pater noster. In Calendario nomen defuncti scribetur,  anniuersarium quasi pro nostro professo celebrabitur. In anniuersario Abbatum magnæ Vigiliæ fient. Ad hanc etiam societatem confirmandam  retinendam, festiuitas beati Ioannis prædicti Monasterij Reomaensis cum duodecim lectionibus celebrabitur in ipsorum Monasterio supradicto. In quorum testimonium ac perpetuam memoriam nos Abbas  Conuentus dicti Monasterij S. Martini Eduensis sigilla nostra præsentibus litteris duximus apponenda. Actum  datum anno Domni millesimo trecentesimooctauo.